Loriguilla

Loriguilla (en castellà i oficialment, Loriguilla, i en la parla xurra, La Origuilla) és un municipi del País Valencià que es troba a la comarca del Camp de Túria. Limita amb Riba-roja de Túria (a la mateixa comarca del Camp de Túria), Xelva, Xera, Xulilla, Domenyo, la Llosa del Bisbe (a la comarca dels Serrans, a la qual pertanyia antigament), Xest (de la Foia de Bunyol), Requena i Sot de Xera (de la Plana d'Utiel). La diversitat de municipis amb què limita Loriguilla es deu al fet que el poble vell, situat vora el riu Túria i pròxim a la CV-35, s'incloïa a la comarca dels Serrans, junt amb el seu terme municipal original. A partir de 1968, per la construcció de l'embassament, el poble Vell quedà abandonat a favor del poble nou, prop del Pla de Quart i l'A-3; i el municipi, ara amb dos enclavaments separats per aproximadament 50 km, passà a formar part del Camp de Túria. Geografia El relleu és molt muntanyenc, dominat per calcàries juràssiques i cretàciques, amb una altura mitjana de 500 m. El riu Túria ha erosionat les calcàries i ha excavat una profunda vall, que de vegades es convertix en gorg, discorrent a una altitud mitjana de 300 m. Les altures més notables són les dels pics Peñalta (649 m.) i l'Alt (758 m.), situats en la meitat septentrional, i el de Cinc Pins (1171 m.), situat en l'extrem meridional, a la Serra del Negrete. El territori és solcat per diversos barrancs com els del Corage, Alinoralla, Carcaz i Maniador. La rambla del Reatillo creua l'extrem sud-oest. Són nombroses les fonts, sobretot en la meitat sud, destacant les de Fonfrilla i de la Truja. La superfície forestal ocupa la resta del terme i està poblada de pins i forest baixa, més abundant en la meitat sud que en la nord. Hi ha caça de perdius, llebres i conills. Història Poblament àrab que fou ocupat per Jaume I (1208-1276) qui la inclogué en el vescomtat de Xelva; el seu primer senyor fou Pere Fernàndez d'Azagra, el 1254 el senyoriu passà a son fill Àlvar Pérez d'Azagra i més endavant a la segona filla, Elfa Àlvarez, casada amb Jaume de Xèrica, qui va repoblar-la amb cristians el 1369; en el moment de l'expulsió morisca tenia 110 focs i restà pràcticament despoblada; els seus diferents senyors foren els Vilanova i els ducs de Vilafermosa; fins al XVIII pertangué a Domenyo; fou zona d'activitat carlista; en 1959 hom va decidir-ne el trasllat a un terreny entre els termes de Riba-roja de Túria i Xest, ja que al seu terme s'havia decidit construir un pantà; el trasllat es feu efectiu el 1968 i el 1975 es segregà definitivament de Riba-roja de Túria i tornà a tenir municipi propi. Política i Govern Composició de la Corporació Municipal El Ple de l'Ajuntament està format per 11 regidors. En les eleccions municipals de 28 de maig de 2023 foren elegits 5 regidors del Partit Popular (PP), 3 d'UCIN (Unión de Ciudadanos Independientes), 2 del Partit Socialista del País Valencià (PSPV-PSOE) i 1 de Vox, (actualment no adscrit per la seua expulsió del partit). Alcaldes Des de 2023 l'alcalde de Loriguilla és Montserrat Cervera Soria, d'UCIN, que governa amb el PSPV i amb el seu germà, no adscrit. Demografia Economia En les terres pertanyents a l'antic poble l'economia està basada en l'agricultura de secà i en la ramaderia. El poble nou compta amb terrenys de regadiu a canvi dels que es negaren per les aigües de l'embassament. Monuments Església de Sant Joan Baptista. Ermita del Pla de Nadal. Llocs d'interés Embassament de Loriguilla. Festes i celebracions Festes de Sant Joan. A finals de juliol. Festes patronals. En honor de la Mare de Déu de la Soledat, del 25 d'agost a l'1 de setembre. Notes Referències Enllaços externs País Valencià, poble a poble, comarca a comarca Arxivat 2007-05-13 a Wayback Machine., de Paco González Ramírez, d'on se n'ha tret informació amb el seu consentiment. Institut Valencià d'Estadística Arxivat 2010-06-18 a Wayback Machine.. Portal de la Direcció General d'Administració Local de la Generalitat Arxivat 2008-05-26 a Wayback Machine..